Zuzana Aufrichtová

Ing. arch. Zuzana Aufrichtová (* 3. september 1975, Bratislava) je slovenská aktivistka, architektka – urbanistka a komunálna politička. Založila neziskovú organizáciu Perpetuum féliciter, ktorej cieľom je zachraňovať umelecké diela a podporovať súčasné umenie. 

Od decembra 2022 pôsobila ako odborná poradkyňa pre územné plánovanie, krajinné plánovanie a povoľovanie výstavby na Ministerstve životného prostredia Slovenskej Repbuliky.

V rokoch 2018 až 2022 bola starostkou mestskej časti Bratislava-Staré Mesto. Od roku 2018 do 2022 bola členkou Mestskej rady hlavného mesta SR Bratislavy a poslankyňou Mestského zastupiteľstva hlavného mesta SR Bratislavy, kde od 27. septembra 2020 zastávala post predsedníčky poslaneckého klubu SaS-OKS-NOVA.

Pôsobila vo viacerých komisiách (Komisia územného a strategického plánovania, životného prostredia a výstavby, Komisia na ochranu verejného záujmu pri výkone funkcií verejných funkcionárov mestského zastupiteľstva). Ako poslankyňa zastupovala občanov aj na úrovni Bratislavského samosprávneho kraja (od 2017-2022) – tu pôsobila v Komisii životného prostredia, regionálneho rozvoja a územného plánovania, Komisii dopravy, Komisii kultúry a Mandátovej komisii.

Vzdelanie 
Zuzana Aufrichtová vyštudovala urbanizmus a územné plánovanie na Fakulte architektúry Slovenskej technickej univerzity v Bratislave (1994 – 2000). Po ukončení štúdia pokračovala Fakulte architektúry Slovenskej technickej univerzity v Bratislave doktorandským štúdiom (2013 – 2021), pričom sa venovala téme Optimalizácia procesov urbanistickej tvorby a územného plánovania. Na Materiálovotechnologickej fakulte Slovenskej technickej univerzity v Bratislave absolvovala doplnkové pedagogické štúdium (1998 – 2000) a je držiteľkou vysvedčenia o pedagogickej spôsobilosti. Na STU v rámci Centra celoživotného vzdelávania absolvovala Profesné špecializované vzdelávanie – Obnova architektonického vzdelávania (2007).

Aktivizmus 
V roku 2016 pôsobila na oddelení stratégie a projektov na bratislavskom magistráte. V tom čase sa dostala do povedomia širšej verejnosti ako „biela vrana“, ktorá poukázala na chybné, netransparentné a utajované výstupy externej spoločnosti dodávané vtedajšiemu vedeniu hlavného mesta. Po tom, ako upozornila na chyby v audite, sa dostala do sporu s vedením mesta, neskôr podala výpoveď.

Už pred vstupom do politiky podporovala, organizovala a spoluorganizovala protestné akcie proti nedemokratickým a totalitným tendenciám v krajinách ako Čína, Bielorusko či Rusko. Staromestský úrad začiatkom februára 2022 zavesil ukrajinskú vlajku.

Profesionálna kariéra 
Zuzana Aufrichtová sa venovala rozvojovým projektom v oblastiach kultúry, architektúry a územného a regionálneho rozvoja

Venuje sa územnému plánovaniu a regionálnemu rozvoju. V roku 2003 sa stala členkou Slovenskej komory architektov – najväčšej profesijnej organizácie v oblasti architektúry. 

Ako členka odbornej poroty hodnotila: 
 Námestie SNP a Kamenné námestie, Bratislava
 Bratislava-Južné predmestie a staromestské nábrežie
 Protokolárne miesto Hrob neznámeho vojaka v Bratislave

Nezisková organizácia Perpetuum féliciter 
So sochárkou Katarínou Galovič Gáspar založili v roku 2023 neziskovú organizáciu Perpetuum féliciter. Cieľom organizácie je zachraňovať výtvarné diela, najmä sochy vo verejnom priestore, a podporovať súčasné umenie. Perpetuum féliciter sa zameriava na záchranu hodnotných diel významných umelcov z obdobia Československa v rokoch 1945 - 1989 a tiež na archiváciu a katalogizáciu umeleckých diel. Zakladateľky organizácie pripomínajú, že mnoho výtvarných diel bolo zničených a chcú upozorniť na ich hodnotu. Perpetuum féliciter spolupracuje s významnými osobnosťami slovenskej kultúrnej scény a plánuje obnovovať diela umiestnené vo verejnom priestore a verejných budovách, ako sú nemocnice a školy.

Politická kariéra 
Skúsenosti s neodbornosťou, ale najmä s netransparentnosťou a utajovaním v samosprávnej praxi v roku 2016 ju o rok neskôr priviedli k vstupu do komunálnej politiky. Vyznávajúc motto Tomáša G. Masaryka Nebát se, nelhat a nekrást! sa v roku 2017 stala členkou OKS (od 2021 je jej podpredsedníčkou)

Vo voľbách v roku 2017 bola zvolená za poslankyňu Bratislavského samosprávneho kraja. V komunálnych voľbách v roku 2018 úspešne kandidovala na starostku mestskej časti Bratislava-Staré Mesto a stala sa tiež poslankyňou Mestského zastupiteľstva hlavného mesta SR Bratislavy. 

Vo voľbách do Národnej rady Slovenskej republiky v roku 2020 kandidovala na kandidátnej listine strany SaS s poradovým číslom 101. Spolu s ňou kandidovali na kandidátke SaS aj ďalší traja členovia OKS, Ondrej Dostál, Radovan Kazda a Juraj Petrovič. 

Dňa 27. júna 2022 oznámila, že sa bude opätovne uchádzať o post starostky Starého Mesta  ako kandidátka koalície strán SaS, KDH, OKS, NOVA, ZA ĽUDÍ a Zmena zdola, DÚ.

Starostka mestskej časti Bratislava-Staré Mesto (od 2018 do 2022) 
V Starom Meste začal pod vedením Zuzany Aufrichtovej fungovať rozsiahly dotačný systém Staromestská dotačná schéma, vďaka ktorému mestská časť môže finančne podporiť zmysluplné projekty neziskových organizácií a občianskych združení, predovšetkým z oblasti kultúry, sociálnych vecí, vzdelávania a športu.

V auguste 2019 založila Zuzana Aufrichtová neinvestičný Fond architekta Weinwurma, prostredníctvom ktorého pomáha mestská časť komunitám a obyvateľom Starého Mesta v ich úsilí zlepšiť vzhľad verejných priestorov. Fond poskytuje finančnú podporu napríklad pri renovácii historických brán, zveľaďovaní predzáhradiek či poskytuje finančnú pomoc pri obnove historických bytových domov, čistení nelegálnych graffiti a pod.

Zuzana Aufrichtová zriadila po svojom nástupe do úradu oddelenie stratégie a projektového riadenia, ktorého úlohou je aktívne a efektívne vyhľadávanie a získavanie externých zdrojov na realizáciu staromestských projektov. 

V porovnaní s rokmi 2015 – 2018  sú výsledky hospodárenia v rokoch 2019 – 2022 (resp. prvých 6 mesiacov roku 2022) nasledovné:

 Prebytok bežného hospodárenia mestskej časti narástol o 76 %. Faktory, ktoré viedli k pozitívnemu výsledku sú predovšetkým racionalizácia hospodárenia a rozpočtová disciplína, v menšej miere (približne 1/3) aj nárast dane z nehnuteľností (správu dane vykonáva mesto). Mestská časť získala nenávratné finančné výpomoci vo výške 4,7 mil. eur (fondy EU alebo rozpočet SR). V porovnaní s rokmi 2015 až 2018 ide o päťnásobný nárast externých zdrojov. Výpadok kapitálového príjmu nahradil príjem z poplatku za rozvoj, ktorého výnos narástol o viac ako 500 % (v rokoch 2015 a 2016 sa ešte nevyberal).
 Celkovo z vlastných zdrojov a externých nenávratných zdrojov mestská časť za 3,5 roka vygenerovala v porovnaní s predchádzajúcimi štyrmi rokmi viac ako dvojnásobok investičných zdrojov, t. j. 14, 3 mil. eur na investície za 3,5 roka oproti 6, 9 mil. eur v porovnávacom 4 ročnom období.
 Vďaka dobrému hospodáreniu má mestská časť v rezervnom fonde a v iných fondoch dostatok použiteľných prostriedkov na návratné finančné výpomoci (zdedený 2-miliónový úver a 1,5-miliónový úver čerpaný v roku 2020 refinancovanie nákladov spojených so stavbou Zariadenia opatrovateľskej služby Seniorcentrum Staré Mesto). To znamená, že budúce vedenie mestskej časti bude mať pri splácaní dlhov lepšiu pozíciu.
 V rokoch 2020 – 2022 má mestská časť Bratislava-Staré Mesto priestor na investície vo výške 9 mil. eur (približne 5 mil. eur ponecháva vo fondoch mestskej časti). Investície sú prevažne realizované v školských zariadeniach, investuje sa do ciest, verejných priestranstiev, do obnovy historickej budovy miestneho úradu, bytov a riešenia oblastí, ktoré boli 30 rokov zanedbávané (kryty civilnej obrany, registratúrne stredisko). V rokoch 2019 – 2022 dosiahla miera zveľaďovania majetku mestskej časti najvyššiu úroveň za jej samostatnú existenciu – bez prenechávania nezvládnuteľného bremena na budúce vedenie.

Pod jej vedením sa v roku 2020 dokončila stavba budovy Zariadenia opatrovateľskej služby Seniorcentrum Staré Mesto.

Mestská časť Bratislava-Staré Mesto získala pod jej vedením v roku 2020 označenie excelentnej samosprávy ELOGE, ktoré udeľuje OZ Dobrý úradník ako akreditovaný partner Rady Európy a Ministerstva vnútra SR. Mestská časť bola rovnako úspešná aj v roku 2022 a získala druhé ocenenie ELOGE.

Zuzana Aufrichtová rozbehla viacero projektov revitalizácií verejného priestoru. K ďalším dokončeným alebo stále prebiehajúcim realizáciám patria: revitalizácia Medickej záhrady, Rázusovo nábrežie (výmena betónovej dlažby za žulovú a vysadenie platanov), výmena dlažby na Vajanského nábreží, participačný projekt obnovy zóny Panenská a okolie a v rámci nej revitalizácia Konventnej ulice či kompletná obnova historických Soferových schodov a i.

Dôležitou oblasťou záujmu sú počas jej funkčného obdobia klimatické zmeny a reagovanie na ne – začal sa zber dát na spustenie prvej nízkoemisnej zóny v Starom Meste a samospráva plánuje vodozádržné opatrenia. Staré Mesto rozbehlo projekt náhradnej výsadby stromov na súkromných pozemkoch Môj Strom v Starom Meste. Podstatou projektu je tvorba evidencie súkromných pozemkov vhodných na náhradnú výsadbu drevín, keďže centrálna mestská časť na pozemkoch vo svojej správe vhodné stanovištia na náhradnú výsadbu stromov a kríkov nemá.

Súkromný život 
Zuzana Aufrichtová je rodená Staromešťanka, žije v Bratislave, je vydatá a má tri deti.

Publikácie 
 Vízia v kríze / AUFRICHTOVÁ Zuzana, BALÁŽ Martin, BOHÁČOVÁ Katarína, BRAŠEŇ Michal, KRÁLIK Marián, LEGÉNY Ján, LIPKOVÁ Michala, MORGENSTEIN Peter, ŠÍP Lukáš, UHRÍK Martin, WAGNEROVÁ Soňa, 2015. In: Informačné listy FA STU : KONFUC 2015, 27.3.2015, Bratislava. - ISSN 1337-2475. - Roč. 22, apríl (2015), s. 5-7.
 Sídelné prostredie a územný rozvoj / HANUS Július, HAMALOVÁ Marta, AUFRICHTOVÁ Zuzana, 2014. In: Verejná správa a regionálny rozvoj: Ekonómia a manažment. - ISSN 1337-2955. - Roč. X, č. 1(2014), S. 69-80.
 Správy z VaUR FA / AUFRICHTOVÁ Zuzana, 2014. In: Informačné listy FA STU. - ISSN 1337-2475. - Roč.21, február (2014), s. 4-5.
 Univerzitný vedecký park STU Bratislava / AUFRICHTOVÁ Zuzana, 2012. In: ŠOV BA 2012 Špičková Občianska Vybavenosť Bratislavy - problémy a perspektívy európskej metropoly : Zborník referátov z I. ročníka Vedeckej konferencie s medzinárodnou účasťou venovaný perspektívam a rozvoju hlavného mesta. STU FA Bratislava, Ústav architektúry občianskych budov, 17.10.2012. - Bratislava : nakladateľstvo stu, 2012. - ISBN 978-80-227-3844-6. - . - S. 73-76 / ORAVCOVÁ Eva (Redaktor, editor).
 Urbanizmus a územný rozvoj Dúbravky / AUFRICHTOVÁ Zuzana, PODOLÁK Ján (Recenzent), SANDTNER Ján (Recenzent), 2014. In: Dúbravka: (moja, Tvoja, naša, Vaša). - 1. vyd. - Bratislava : Mestská časť Bratislava - Dúbravka, 2014. - ISBN 978-80-971620-2-3. - s. 309-314 [1,362 AH] / KRIŠKO Michal (Redaktor, editor), PODOLÁK Ján (Recenzent), SANDTNER Ján (Recenzent).

Referencie

Iné projekty

Externé odkazy 
 Články týkajúce sa Zuzany Aufrichtovej na portáli teraz.sk TASR

Slovenskí architekti
Slovenskí občianski aktivisti
Slovenskí komunálni politici
Starostovia mestskej časti Bratislava-Staré Mesto
Poslanci mestského zastupiteľstva v Bratislave
Politici OKS
Ženy v politike
Absolventi Slovenskej technickej univerzity v Bratislave
Osobnosti z Bratislavy